stanford-oval/wikipedia huggingface dataset:
กลยุทธ์
ยุทธศาสตร์การทหาร

ยุทธศาสตร์การทหาร ประกอบด้วย 4 ประเด็น ได้แก่ การเตรียมกำลัง การวางกำลัง การใช้กำลัง และการประสานการปฏิบัติ สิ่งเหล่านี้จะเป็นไปเพื่อให้บรรลุวัตถุประสงค์ของชาติตามที่ได้รับการชี้แนะจาก Grand Strategy ในกรณีนี้ การกำหนดยุทธศาสตร์การทหาร จะกล่าวถึงทั้ง 4 ตัวนี้อย่างกว้าง ๆ การถกเถียงใด ๆ เกี่ยวกับยุทธศาสตร์ทางทหารควรจะเริ่มต้นจากแนวความคิดด้านการใช้กำลัง เพราะแผนการที่วางไว้ว่าจะใช้กำลังทหารอย่างไรนั้น ควรเป็นตัวพิจารณาว่าจะเตรียมกำลังทหารขนาดไหน จะวางกำลังที่ไหน และการประสานการปฏิบัติที่ต้องการนั้น ควรเป็นอย่างไร
ศัพท์

คำว่า strategy ในภาษาอังกฤษมาจากคำในภาษาฝรั่งเศส ว่า stratégie ซึ่งเป็นคำที่ถอดมาจากภาษากรีก "στρατηγία" ที่หมายถึง ผู้บังคับบัญชา
ดูเพิ่ม

ยุทธวิธี
ยุทธศาสตร์ชาติ
แหล่งข้อมูลอื่น

การกำหนดยุทธศาสตร์ Making Strategy (๑)[ลิงก์เสีย] จาก กรมข่าวทหารอากาศ
การกำหนดยุทธศาสตร์ Making Strategy (๒)[ลิงก์เสีย] จาก กรมข่าวทหารอากาศ
การกำหนดยุทธศาสตร์ Making Strategy (๓)[ลิงก์เสีย] จาก กรมข่าวทหารอากาศ
การกำหนดยุทธศาสตร์ Making Strategy (๔)[ลิงก์เสีย] จาก กรมข่าวทหารอากาศ
การบาดเจ็บจากแรงกดดัน

การบาดเจ็บจากแรงกดดัน (อังกฤษ: Barotrauma) เป็นการบาดเจ็บทางร่างกายที่เกิดกับเนื้อเยื่อ ที่มีสาเหตมาจากความแตกต่างระหว่างแรงกดดันของโพรงอากาศภายในหรือข้างๆร่างกายกับน้ำหรือของเหลวรอบร่างกาย
การบาดเจ็บจากแรงกดดันมักจะเกิดขึ้นกับโพรงอากาศภายในร่างกายเมื่องร่างกายได้รับความเปลี่ยนแปลงทางความกดดันโดยการเคลื่อนย้ายตัวเข้าไปในหรือออกมาจากบริเวณที่มีแรงดันสูงกว่า เช่นระหว่างการดำสกูบา หรือ การดำน้ำ หรือเมื่อเรือบินขึ้นหรือลง หรือในการลดความกดดันโดยไม่ได้รับการควบคุมในถังปรับความกดดัน (pressure vessel)
ความเสียหายเกิดขึ้นกับเนื้อเยื่อรอบโพรงอากาศภายในร่างกายเพราะอากาศหดตัวได้แต่เนื้อเยื่อไม่สามารถหดตัวได้ เมื่อแรงกดดันรอบๆ เพิ่มขึ้น โพรงอากาศภายในร่างกายไม่สามารถต่อต้านความกดดันภายนอกได้ เมื่อความกดดันลดลง แก๊สที่มีแรงกดดันสูงกว่าภายในโพรงอากาศก็จะสร้างความเสียหายให้แก่เนื้อเยื่อถ้าแก๊สถูกขังอยู่ในโพรงอากาศ
ศิวลึงค์

การถวายดอกไม้เป็นเครื่องบูชาแก่ศิวลึงค์
ศิวลึงค์ ลึงค์ หรือ ลิงค์ (สันสกฤต: लिङ्गं liṅgaṃ หมายถึง เครื่องหมาย สัญลักษณ์ เพศ องคชาต การอนุมาน คัพภะที่ก่อเกิดลูกหลานชั่วนิรันดร์) เป็นสัญลักษณ์ของพระศิวะเทพเจ้าในศาสนาฮินดู ใช้ในการบูชาสักการะในโบสถ์วิหารฮินดู ในศาสนาฮินดูยังเป็นที่ถกเถียงกันว่าศิวลึงค์เป็นตัวแทนทางกายภาพของเทพเจ้าหรือเป็นเครื่องหมายทางจิตวิญญาณ
ศิวลึงค์ ถูกแปลความว่าเป็นเครื่องหมายแห่งพลังสร้างสรรค์ในบุรุษเพศที่มาจากองคชาต แม้ว่าในปัจจุบันชาวฮินดูส่วนใหญ่จะมองศิวลึงค์เป็นเครื่องหมายแห่งพลังศักดิ์สิทธิ์มากกว่าเครื่องหมายทางเพศ ศิวลึงค์มักปรากฏอยู่พร้อมกับโยนี สัญลักษณ์ของพระแม่ปารวตีอันบ่งบอกถึงพลังสร้างสรรค์ของสตรีเพศ การที่ศิวลึงค์และและโยนีอยู่ร่วมกันแสดงถึง "ความเป็นสองในหนึ่งเดียวที่แยกออกจากกันไม่ได้ของบุรุษและสตรี อวกาศที่หยุดนิ่งและเวลาซึ่งเคลื่อนที่อันเป็นต้นกำเนิดของสรรพชีวิต" ตั้งแต่สิ้นคริสต์ศตวรรษที่ 19 นักวิชาการตีความว่าศิวลึงค์และโยนีเป็นอวัยวะเพศชายและหญิง ขณะที่ชาวฮินดูเห็นว่าทั้งสองสิ่งเป็นเครื่องแสดงถึงหลักการที่ว่าหญิงและชายไม่อาจแยกออกจากกันได้และเป็นเครื่องหมายแห่งการก่อกำเนิด
ดูเพิ่ม

โยนี (ภาษาสันสกฤต)
เครื่องอิสริยาภรณ์เยอรมัน

| เครื่องอิสริยาภรณ์เยอรมัน |
| --- | --- |

ประเทศ: นาซีเยอรมนี
ผู้สมควรได้รับ: ผู้ที่รับใช้รัฐและพรรค
สถานะ: ยุบเลิก
ประธาน: อดอล์ฟ ฮิตเลอร์
สถิติการมอบ
รายแรก: 11 กุมภาพันธ์ ค.ศ. 1942
รายล่าสุด: 28 เมษายน ค.ศ. 1945
ทั้งหมด: 11

เครื่องอิสริยาภรณ์เยอรมัน (เยอรมัน: Deutscher Orden) เป็นรางวัลปูนบำเหน็จอันสูงสุดที่พรรคนาซีสามารถจะมอบให้แก่บุคคลสำหรับการทำหน้าที่เพื่อ "รัฐและพรรค" ออกแบบโดย Benno von Arent อดอล์ฟ ฮิตเลอร์ได้ปูนบำเหน็จด้วยเหรียญดังกล่าวเป็นครั้งแรกให้กับรัฐมนตรีไรช์ ฟริทซ์ ท็อท ภายหลังการเสียชีวิตในพิธีงานศพในเดือนกุมภาพันธ์ ค.ศ. 1942 การปูนบำเหน็จเครื่องอิสริยาภรณ์เยอรมันภายหลังการเสียชีวิตครั้งที่สองได้มอบให้กับไรน์ฮาร์ท ไฮดริช ประจำเอ็สเอ็ส-โอเบอร์กรุพเพินฟือเรอร์ที่พิธีงานศพในเดือนมิถุนายนของปีนั้น พวกซีนิกเรียกรางวัลนี้ว่า "เครื่องอิสริยาภรณ์ความตายของวีรบุรุษ" เนื่องจากรางวัลนี้มักจะมอบภายหลังการเสียชีวิตทุกครั้ง มีผู้ได้รับเพียงสองคนที่ได้รับเครื่องอิสริยาภรณ์เยอรมันและรอดชีวิตจากสงครามคือ Konstantin Hierl และอาร์ทัวร์ อัคส์มัน
รายชื่อของผู้ที่ได้รับ

มี 11 คนที่ได้รับการยืนยันว่าได้รับเครื่องอิสริยาภรณ์นี้ในช่วง ค.ศ. 1942 ถึง 1945:
ฟริทซ์ ท็อท  11 กุมภาพันธ์ ค.ศ. 1942 (ภายหลังมรณกรรม)
ไรน์ฮาร์ท ไฮดริช, 9 มิถุนายน ค.ศ. 1942 (ภายหลังมรณกรรม)
Adolf Hühnlein, 22 มิถุนายน ค.ศ. 1942 (ภายหลังมรณกรรม)
Viktor Lutze, 7 พฤษภาคม ค.ศ. 1943 (ภายหลังมรณกรรม)
Adolf Wagner, 17 เมษายน ค.ศ. 1944 (ภายหลังมรณกรรม)
Josef Bürckel, 3 ตุลาคม ค.ศ. 1944 (ภายหลังมรณกรรม)
Rudolf Schmundt, 7 ตุลาคม ค.ศ.1944 (ภายหลังมรณกรรม)
Konstantin Hierl, 24 กุมภาพันธ์ ค.ศ. 1945
คาร์ล ฮังเคอ, 12 เมษายน ค.ศ. 1945 (เสียชีวิตเนื่องจากความพยายามในหลบหนีจากการตกเป็นเชลยศึกในขณะที่กำลังขนย้าย)
Karl Holz, 19 เมษายน ค.ศ. 1945 (เสียชีวิตในปฏิบัติหน้าที่ เมื่อวันที่ 20 เมษายน ค.ศ.1945)
อาร์ทัวร์ อัคส์มัน, 28 เมษายน ค.ศ. 1945
ข้อมูล

Angolia, John (1989). For Führer and Fatherland: Political & Civil Awards of the Third Reich. R. James Bender Publishing. ISBN 978-0912138169.
Gerwarth, Robert (2011). Hitler's Hangman: The Life of Heydrich. New Haven, CT: Yale University Press. ISBN 978-0-300-11575-8.
การสันนิษฐานว่าบริสุทธิ์

กฎบัตรสิทธิขั้นพื้นฐานแห่งสหภาพยุโรป ข้อ 48 ซึ่งรับรองหลักกฎหมายนี้
การสันนิษฐานว่าบริสุทธิ์ (อังกฤษ: presumption of innocence) เป็นหลักกฎหมายซึ่งถือว่า ทุกคนที่ถูกกล่าวหาว่ากระทำความผิดอาญา จะต้องได้รับการสันนิษฐานไว้ก่อนว่าบริสุทธิ์จนกว่าจะพิสูจน์ได้ว่าผิดจริง ตามหลักนี้ผู้กล่าวหามีภาระต้องพิสูจน์ข้อกล่าวหานั้นด้วยการเสนอพยานหลักฐานที่ทำให้ผู้วินิจฉัยข้อเท็จจริงเชื่อมั่นว่าผู้ถูกกล่าวหากระทำความผิดจริง ถ้าไม่สามารถพิสูจน์เช่นนั้นจนสิ้นข้อสงสัยตามสมควร ก็จะต้องยกประโยชน์แห่งความสงสัยให้แก่ผู้ถูกกล่าวหา โดยตัดสินว่าผู้ถูกกล่าวหาไม่มีผิด และปล่อยตัวผู้ถูกกล่าวหาไป หลักนี้มีหลักตรงกันข้าม คือ การสันนิษฐานว่าผิด
ในทางประวัติศาสตร์ หลักกฎหมายนี้ปรากฏในระบบกฎหมายของหลายอารยธรรม เช่น ใน ประชุมกฎหมายแพ่ง ของพระเจ้าจัสติเนียนที่ 1 แห่งจักรวรรดิโรมันตะวันออก เมื่อคริสต์ศตวรรษที่ 6 นั้น มีหลักทั่วไปในเรื่องพยานหลักฐานว่า "การพิสูจน์ตกอยู่กับผู้กล่าวอ้าง มิใช่ผู้ปฏิเสธข้อกล่าวอ้าง" และต่อมาจักรพรรดิอันโตนีนุส ปิอุสแห่งจักรวรรดิเดียวกัน ได้นำหลักการนี้เข้าบรรจุไว้ในกฎหมายอาญา ในปัจจุบันหลายประเทศที่ใช้กฎหมายระบบซีวิลลอว์ซึ่งแตกแขนงออกมาจากกฎหมายโรมันนั้น ได้รับหลักกฎหมายนี้ไว้ในกฎหมายของตน ในจำนวนนี้รวมถึงประเทศจีน ประเทศบราซิล ประเทศโปแลนด์ ประเทศฝรั่งเศส ประเทศฟิลิปปินส์ ประเทศโรมาเนีย ประเทศสเปน และประเทศอิตาลี
ส่วนในประเทศไทยนั้น ถือหลักตรงกันข้ามมาแต่โบราณว่า "ให้สันนิษฐานว่าผิดไว้ก่อน" ทำให้ทันทีที่บุคคลถูกกล่าวหาก็จะถูกปฏิบัติราวกับเป็นผู้ผิด และมีการพิสูจน์ความผิดด้วยการทรมานอันเรียกว่า จารีตนครบาล หรือการอ้างอำนาจเหนือธรรมชาติ จนกระทั่งยกเลิกไปในสมัยพระบาทสมเด็จพระจุลจอมเกล้าเจ้าอยู่หัว (รัชกาลที่ 5) เมื่อ พ.ศ. 2439 โดยทรงเห็นว่า เป็นวิธีที่ "เสื่อมเสียยุติธรรม" แต่ก็มีข้อวิพากษ์วิจารณ์ว่า ประเทศไทยในปัจจุบันยังมีการปฏิบัติต่อบุคคลโดยขัดต่อหลักการสันนิษฐานว่าบริสุทธิ์
ในระดับสากลนั้น การสันนิษฐานว่าบริสุทธิ์เป็นสิทธิมนุษยชนตามปฏิญญาสากลว่าด้วยสิทธิมนุษยชน ข้อ 11
ความจริงครึ่งเดียว

ความจริงครึ่งเดียว เป็นถ้อยแถลงที่ฉ้อฉลประเภทหนึ่งซึ่งมีองค์ประกอบบางอย่างเป็นความจริง ถ้อยแถลงนั้นอาจเป็นความจริงเพียงบางส่วน หรือโดยรวมแล้วอาจเป็นความจริง แต่เป็นความจริงบางส่วนจากความจริงทั้งหมด หรืออาจใช้องค์ประกอบบางอย่างที่ฉ้อฉล เช่น ใช้เครื่องหมายวรรคตอนไม่เหมาะสม หรือใช้ความหมายสองแง่สองง่าม โดยเฉพาะเมื่อมีเจตนาหลอกลวง หลบเลี่ยง ตำหนิ หรือบิดเบือนความจริงนั้น
ความมุ่งประสงค์

ความมุ่งประสงค์และ/หรือผลสืบเนื่องของความจริงครึ่งเดียวก็คือ เพื่อสร้างบางสิ่งบางอย่างที่เป็นความเชื่ออย่างเดียวจริง ๆ ให้ดูเหมือนว่าเป็นความรู้ หรือเป็นคำแถลงที่สมจริงแทนความจริงทั้งมวล หรืออาจเป็นได้ว่าเพื่อชักนำไปสู่ข้อสรุปอย่างผิด ๆ การที่ใครคนหนึ่งจะรู้ว่าประพจน์ที่ให้มาเป็นจริงหรือไม่ คนนั้นต้องไม่เพียงแค่เชื่อในประพจน์อันเป็นจริงที่เกี่ยวข้อง แต่เขายังต้องมีเหตุผลที่ดีมาสนับสนุนด้วย ตามทฤษฎีความเชื่อที่มีเหตุผลสนับสนุนว่าจริง (justified true belief) ของความรู้ ความจริงครึ่งเดียวฉ้อฉลผู้รับสารโดยนำเสนอบางสิ่งบางอย่างที่น่าเชื่อถือ และใช้มุมมองต่าง ๆ ของคำแถลงที่แสดงให้เห็นได้ว่าเป็นจริงในฐานะเหตุผลที่ดี เพื่อให้เชื่อว่าคำแถลงนั้นเป็นจริงโดยครบถ้วนบริบูรณ์ หรือว่าคำแถลงนั้นเป็นตัวแทนของความจริงทั้งมวล บุคคลที่ถูกฉ้อฉลโดยความจริงครึ่งเดียว จะพิจารณาประพจน์ว่าเป็นความรู้และปฏิบัติตนตามนั้น
ตัวอย่าง

"คุณไม่ควรเชื่อใจปีเตอร์ที่จะฝากลูกของคุณให้เขาดูแล วันก่อนฉันเห็นปีเตอร์ทุบตีเด็กคนหนึ่งด้วยมือเปล่า" ในตัวอย่างนี้คำแถลงก็อาจจะเป็นจริง แต่ปีเตอร์อาจจะทุบตีที่หลังของเด็กก็เพราะว่าเด็กกำลังสำลัก
"ผมเป็นคนขับรถที่ดีจริง ๆ ในสามสิบปีที่ผ่านมา ผมได้ใบสั่งความเร็วเกินกำหนดเพียงสี่ครั้งเท่านั้น" คำแถลงเป็นจริง แต่ไม่เกี่ยวข้องหากผู้พูดเพิ่งจะเริ่มขับรถเมื่อสัปดาห์ที่แล้ว
หลังจากถูกโบกให้จอดเพราะขับรถขณะเมาสุรา คนขับรถที่มึนเมาพูดคละละเลือนว่า "ผมดวดเบียร์แค่สองเท่านั้นเอง" คนขับรถอาจจะดื่มเครื่องดื่มแอลกอฮอล์อย่างอื่นนอกจากเบียร์อีกก็ได้ และภาชนะบรรจุเบียร์อาจจะใหญ่กว่ากระป๋อง ขวด หรือแก้วขนาดปกติทั่วไปก็ได้
นิทานคลาสสิกอย่างเรื่องตาบอดคลำช้าง คนตาบอดแต่ละคนลูบคลำส่วนต่าง ๆ ของช้าง แล้วได้ผลสรุปว่าช้างมีรูปร่างอย่างไรแตกต่างกัน ในขณะที่ประสบการณ์เรื่องช้างของแต่ละคนเหมือนกัน แต่ก็ไม่มีใครเข้าใจอย่างสมบูรณ์ถึงธรรมชาติของสัตว์นี้ คนหนึ่งลูบคลำที่หางและเชื่อว่าช้างมีรูปร่างยาวและผอม อีกคนหนึ่งลูกคลำที่ท้องและเชื่อว่าช้างมีรูปร่างกลมและใหญ่ เป็นต้น
"ทวิวิภาคเท็จ" (false dichotomy) คือเหตุผลวิบัติรูปนัยของทวิบถเท็จ (false dilemma) ซึ่งอาจรู้จักในชื่อ ทางเลือกเท็จ (false choice), ทวิบถปลอมแปลง (falsified dilemma), เหตุผลวิบัติแห่งนิรมัชฌิม (fallacy of the excluded middle), ความคิดเรื่องดำกับขาว (black and white thinking), สหสัมพัทธ์เท็จ (false correlative), เหตุผลวิบัติแบบไม่ทางใดก็ทางหนึ่ง (either/or fallacy) และการแยกสองง่าม (bifurcation) เกี่ยวข้องกับสถานการณ์ที่ทำให้ตัวเลือกที่เป็นไปได้ มีเพียงคำแถลงทางเลือกเพียงสองทางเท่านั้น ซึ่งในความเป็นจริงมีตัวเลือกอย่างอื่นอีกหนึ่งทางขึ้นไป แต่ไม่ได้นำมาพิจารณาหรือนำเสนอให้ผู้รับฟังทราบ
การเมือง

ความจริงครึ่งเดียวบางรูปแบบเป็นส่วนหนึ่งที่หลีกเลี่ยงไม่ได้ของการเมืองในประชาธิปไตยแบบมีผู้แทน ชื่อเสียงของผู้สมัครเพื่อดำรงตำแหน่งทางการเมืองอาจเกิดความเสียหายอย่างไม่สามารถแก้ไขได้หากพวกเขาถูกเปิดโปงในเรื่องที่โกหก ดังนั้นรูปแบบของภาษาที่ซับซ้อนจึงได้วิวัฒนาการขึ้นเพื่อลดโอกาสของการเกิดสิ่งนี้ ถ้ายังไม่มีใครพูดอะไร พวกเขาก็ไม่สามารถถูกกล่าวหาว่าโกหก ด้วยเหตุนี้การเมืองจึงเป็นโลกที่คาดว่าจะพบความจริงครึ่งเดียวต่าง ๆ และคำแถลงทางการเมืองก็ไม่ค่อยเป็นที่ยอมรับตามค่าหน้าค่าตา
วิลเลียม แซไฟร์ (William Safire) ได้นิยามความจริงครึ่งเดียวตามความมุ่งหมายทางการเมืองไว้ว่า "คำแถลงที่แม่นยำเพียงพอต่อความจำเป็นในการอธิบาย และการอธิบายที่ยาวกว่านั้น ดูเหมือนเป็นปฏิกิริยาของความเชื่ออีกครึ่งต่อสาธารณชนมากกว่า"
การทดสอบด้วยความเย็นร้อน

| การทดสอบด้วยความเย็นร้อน |
| --- | --- |
การวินิจฉัยทางการแพทย์
การทดสอบด้วยความเย็นร้อน - น้ำเย็นที่ใส่เข้ารูหูทำให้เกิดผลตรงข้ามกับที่เกิดเมื่อใส่ด้วยน้ำร้อน (Lawrence et. al 1960)
ICD-9-CM: 95.44
เม็ดไลน์พลัส: 003429
ในการแพทย์ การทดสอบด้วยความเย็นร้อน (อังกฤษ: caloric test, 
caloric testing, 
caloric stimulation,
Caloric reflex test) 
เป็นการทดสอบระบบการทรงตัว/หลอดกึ่งวงกลม/ก้านสมอง/สมองใหญ่/vestibulo-ocular reflex 
และสามารถใช้ช่วยวินิจฉัยเนื้องอกเส้นประสาทแบบ vestibular schwannoma (acoustic neuroma)
โดยใส่น้ำเย็นหรืออุ่น หรือเป่าลมเย็นหรืออุ่น เข้าที่ช่องหูภายนอกทีละข้าง
เป็นการทดสอบที่พัฒนาขึ้นโดยแพทย์โสตวิทยาชาวออสโตร-ฮังการี Robert Bárány ผู้ต่อมาได้รับรางวัลโนเบลสาขาสรีรวิทยาหรือการแพทย์ปี ค.ศ. 1914 เพราะการค้นพบนี้
การใช้

แพทย์ นักโสตสัมผัสวิทยา และผู้ประกอบการมืออาชีพอื่น ๆ มักใช้การทดสอบนี้เพื่อยืนยันการทำงานไม่เท่ากันทั้งสองข้างของระบบการทรงตัวนอกประสาทส่วนกลาง
โดยบางครั้งใช้เป็นส่วนย่อยของการทดสอบการเคลื่อนไหวของตาที่ไม่ได้อยู่ใต้อำนาจจิตใจ คือ electronystagmography (ENG) เพื่อวินิจฉัยเหตุของอาการรู้สึกหมุน อาการเวียนศีรษะ หรือปัญหาการทรงตัว
เป็นการทดสอบอย่างหนึ่งเพื่อตรวจสอบความเสียหายต่อก้านสมองในคนไข้โคม่า
และสามารถแสดงการมีเนื้องอกที่เส้นประสาทสมองที่ 8 (vestibulocochlear nerve) แบบ vestibular schwannoma (acoustic neuroma) อย่างเชื่อถือได้
การทดสอบนี้ไม่ควรใช้ในคนไข้ที่อาจบาดเจ็บที่คอ ผู้มีเลือดอยู่ในช่องหู หรือผู้มีแก้วหูทะลุ
การใช้ใหม่ ๆ อย่างหนึ่งก็คือเพื่อบรรเทาความปวดจากความเจ็บปวดซึ่งเกิดจากแขนขาที่ไม่มีในผู้ได้ตัดแขนขาออก
และในผู้อัมพาตครึ่งล่าง มันอาจใช้ทุเลาอย่างชั่วคราวซึ่งภาวะเสียสำนึกความพิการ ภาวะละเลยกึ่งปริภูมิในด้านการเห็นและส่วนร่างกาย อาการไม่รู้สึกร่างกายข้างหนึ่ง (hemianesthesia) และอาการอื่น ๆ เนื่องจากความเสียหายที่สมองข้างขวา
เทคนิคและผลที่ได้

น้ำเย็นหรืออุ่น (ประมาณ 10-20 มิลลิลิตร) หรือลม จะฉีดเข้าในช่องหูชั้นนอก ปกติด้วยกระบอกฉีดยา
โดยให้คนไข้นอนหงายและยกศีรษะขึ้น 30 องศาจากแนวราบ ซึ่งทำให้หลอดกึ่งวงกลมด้านข้าง (lateral semicircular canal) โค้งขึ้นเกือบเป็นแนวตั้ง
ความแตกต่างระหว่างอุณหภูมิของร่างกายและน้ำที่ฉีด จะสร้างกระแสน้ำพาความร้อนใน endolymph ของหลอดกึ่งวงกลมด้านข้างที่อยู่ใกล้ ๆ
โดยน้ำเย็นน้ำอุ่นจะสร้างกระแสในทิศทางตรงกันข้ามกัน และดังนั้น จึงเป็นเหตุให้ตากระตุกในแนวนอน (horizontal nystagmus) ในทิศทางตรงกันข้ามกัน
ซึ่งจะเกิดเป็นเวลา 2-3 นาที
ในคนไข้ที่ก้านสมองไม่เสียหาย
ถ้าใช้น้ำอุ่น (อุณหภูมิเท่ากับหรือมากกว่า 44 องศาเซลเซียส) น้ำในหลอดกึ่งวงกลมด้านข้างในซีกร่างกายเดียวกันจะไหลย้อนขึ้น ทำให้เส้นประสาท vestibular ส่งสัญญาณในอัตราสูงขึ้น สถานการณ์นี้เหมือนกับหมุนศีรษะไปทางหูข้างเดียวกัน มีผลทำให้ตาทั้งสองหมุนไปทางตรงข้าม คือไปจากหูที่ทำการ โดยมีการกระตุกตาเร็ว (nystagmus) ในแนวนอนไปทางหูที่ทำการ
ถ้าน้ำเย็นเมื่อเทียบกับอุณหภูมิร่างกาย (เช่น 30 องศาหรือต่ำกว่า) น้ำ endolymph ในหลอดก็จะไหลลง ซึ่งลดการส่งสัญญาณในเส้นประสาท vestibular มีผลทำให้ตาทั้งสองหมุนไปทาหูที่ทำการ โดยมีการกระตุกตาเร็วในแนวนอนไปยังหูตรงกันข้าม
การขาดการตอบสนองของตาแสดงนัยว่า มีปัญหาในหลอดกึ่งวงกลมด้านข้างของระบบการทรงตัวข้างที่ทำการ หรือมีรอยโรคที่ก้านสมอง/รอยโรคในระบบการทรงตัวนอกประสาทกลาง 
สำหรับคนไข้ vestibular schwannoma ในหูที่ทำการ มีการพบว่า การตอบสนองของตาลดลงอย่างสำคัญในคนไข้ถึง 94% ซึ่งแสดงว่าการทดสอบนี้อาจช่วยวินิจฉัยอาการนี้อย่างเชื่อถือได้
ในคนไข้โคม่าที่บาดเจ็บในสมองใหญ่ การกระตุกตาในระยะเร็วจะไม่มีเพราะเป็นการเคลื่อนไหวที่ควบคุมโดยสมองใหญ่
ดังนั้น การทดสอบด้วยน้ำเย็นจะมีผลเป็นการเคลื่อนตาไปทางหูที่ทำการโดยไม่มีการกระตุกตาแบบเร็วในทิศตรงกันข้าม
แต่ถ้าไม่มีการเคลื่อนตาแบบทั้งสอง นี่แสดงนัยว่า ก้านสมองของคนไข้เสียหาย และจึงมีพยากรณ์โรคที่ไม่ดี
สำหรับคนไข้ที่ตอบสนองด้วยการเคลื่อนตาข้างเดียวโดยไม่มีการกระตุกตาในระยะเร็ว นี่แสดงรอยโรคใน medial longitudinal fasciculus (MLF) ทั้งสองข้างของก้านสมอง
|  > น้ำที่หูขวา  | รีเฟล็กซ์ในคนไข้ที่รู้สึกตัว  	> ปกติ  | รีเฟล็กซ์ในคนไข้ที่ไม่รู้สึกตัว> ก้านสมองปกติ  | รีเฟล็กซ์ในคนไข้ที่ไม่รู้สึกตัว> รอยโรคที่ MLF ทั้งสองข้าง  | รีเฟล็กซ์ในคนไข้ที่ไม่รู้สึกตัว> รอยโรคที่ก้านสมองด้านล่าง |
| --- | --- | --- | --- | --- |
| เย็น 	 | ตาทั้งสองเคลื่อนไปทางขวา กระตุกไปทางซ้าย 	 | ตาทั้งสองเคลื่อนไปทางขวา ไม่มีการกระตุก 	 | ตาขวาเคลื่อนไปทางขวา ตาซ้ายไม่ขยับ ไม่มีการกระตุก 	 | ตาทั้งสองไม่ขยับ |
| อุ่น 	 | ตาทั้งสองเคลื่อนไปทางซ้าย กระตุกไปทางขวา 	 | ตาทั้งสองเคลื่อนไปทางซ้าย ไม่มีการกระตุก 	 | ตาขวาไม่ขยับ ตาซ้ายเคลื่อนไปทางซ้าย ไม่มีการกระตุก 	 | ตาทั้งสองไม่ขยับ |
เทคนิคและผลที่ได้ > วลีช่วยจำ

วลีช่วยจำทิศทางของการกระตุกตาเร็ว (nystagmus) ภาษาอังกฤษก็คือ COWS
โดยย่อมาจาก Cold (เย็น) Opposite (ข้างตรงข้าม), Warm (อุ่น) Same (ข้างเดียวกัน) และหมายความว่า
น้ำเย็นทำให้ตากระตุกเร็วไปทางข้างตรงข้ามของหูที่ใส่น้ำ
น้ำอุ่นทำให้ตากระตุกเร็วไปทางข้างเดียวกันที่ใส่น้ำ
อีกอย่างก็คือ Contralateral (ข้างตรงข้าม) เมื่อใช้ cold (น้ำเย็น) และ ipsilateral (ข้างเดียวกัน) เมื่อใช้น้ำอุ่น
ดูเพิ่ม

ความผิดปกติการทรงตัว
หูชั้นใน
อำเภอเกษตรวิสัย

| อำเภอเกษตรวิสัย |
| --- | --- |
อำเภอ
การถอดเสียงอักษรโรมัน
 • อักษรโรมัน: Amphoe Kaset Wisai
คำขวัญ: เมืองเกษพัฒนา ทุ่งกุลาสดใส ผ้าไหมสวยยิ่ง กู่กาสิงห์บ้านปลา โสภานารี มากมีข้าวหอม
แผนที่จังหวัดร้อยเอ็ด เน้นอำเภอเกษตรวิสัย
พิกัด: 15°39′24″N 103°34′48″E﻿ / ﻿15.65667°N 103.58000°E﻿ / 15.65667; 103.58000
ประเทศ:  ไทย
จังหวัด: ร้อยเอ็ด
พื้นที่
 • ทั้งหมด: 870 ตร.กม. (340 ตร.ไมล์)
ประชากร (2564)
 • ทั้งหมด: 97,439 คน
 • ความหนาแน่น: 112.00 คน/ตร.กม. (290.1 คน/ตร.ไมล์)
รหัสไปรษณีย์ : 45150
รหัสภูมิศาสตร์: 4502
ที่ตั้งที่ว่าการ: ที่ว่าการอำเภอเกษตรวิสัย ถนนปัทมานนท์ ตำบลเกษตรวิสัย อำเภอเกษตรวิสัย จังหวัดร้อยเอ็ด 45150
 ส่วนหนึ่งของสารานุกรมประเทศไทย
เกษตรวิสัย เป็นอำเภอหนึ่งของจังหวัดร้อยเอ็ด
ประวัติ

ในอดีตเป็นชุมชนของขอมเก่าแก่มาแต่โบราณ มีหลักฐานโบราณวัตถุเป็นที่ปรากฏคือ กู่กาโดน ตั้งอยู่ในบริเวณวัดธาตุ กระทั่งปี 2416 อุปราชเหง้าแห่งเมืองสุวรรณภูมิ พร้อมบริวาร ได้นำผู้คนจากเมืองสุวรรณภูมิ จำนวน 4,800 คน มาตั้งเมืองเกษตรวิสัย ซึ่งได้รับโปรดเกล้าโปรดกระหม่อม จากรัชกาลที่ 5 ให้อุปราชเหง้าเป็นเจ้าเมือง โดยพระราชทานนามว่า “พระศรีเกษตราวิชัย” และเป็นบ้านเมืองสืบเนื่องมาจนถึงปัจจุบัน ต่อมาได้มีการเปลี่ยนชื่อเมืองเกษตรวิสัย เป็นอำเภอหนองแวง แต่ภายหลังได้กลับมาใช้ชื่อเกษตรวิสัยเหมือนเดิม เพราะถือว่าเป็นมงคลนาม
วันที่ 13 กันยายน 2492 โอนพื้นที่หมู่ 8 (ในขณะนั้น) ของตำบลป่ายาง อำเภอเกษตรวิสัย ไปตั้งเป็นหมู่ 14 ของตำบลป่าสังข์ อำเภอจตุรพักตรพิมาน
วันที่ 11 พฤศจิกายน 2495 ตั้งตำบลโนนสวรรค์ แยกออกจากตำบลกำแพง และตั้งตำบลบ้านฝาง แยกออกจากตำบลน้ำอ้อม
วันที่ 28 พฤศจิกายน 2499 จัดตั้งสุขาภิบาลเกษตรวิสัย ในท้องที่บางส่วนของตำบลเกษตรวิสัย
วันที่ 11 มิถุนายน 2506 แยกพื้นที่ตำบลบัวแดง ตำบลโพนสูง และตำบลโนนสวรรค์ อำเภอเกษตรวิสัย มาตั้งเป็น กิ่งอำเภอปทุมรัตต์ ขึ้นกับอำเภอเกษตรวิสัย
วันที่ 28 มกราคม 2507 ตั้งตำบลดงครั่งใหญ่ แยกออกจากตำบลกำแพง
วันที่ 27 กรกฎาคม 2508 ยกฐานะจากกิ่งอำเภอปทุมรัตต์ อำเภอเกษตรวิสัย เป็น อำเภอปทุมรัตต์
วันที่ 6 พฤษภาคม 2518 ตั้งตำบลกู่กาสิงห์ แยกออกจากตำบลเมืองบัว
วันที่ 21 ตุลาคม 2531 ตั้งตำบลโนนสว่าง แยกออกจากตำบลเหล่าหลวง
วันที่ 9 ตุลาคม 2535 ตั้งตำบลทุ่งทอง แยกออกจากตำบลกำแพง
วันที่ 17 กันยายน 2536 ตั้งตำบลดงครั่งน้อย แยกออกจากตำบลดงครั่งใหญ่
วันที่ 28 ธันวาคม 2536 จัดตั้งสุขาภิบาลกู่กาสิงห์ ในท้องที่บางส่วนของตำบลกู่กาสิงห์
วันที่ 25 พฤษภาคม 2542 ยกฐานะจากสุขาภิบาลเกษตรวิสัย และสุขาภิบาลกู่กาสิงห์ เป็นเทศบาลตำบลเกษตรวิสัย และเทศบาลตำบลกู่กาสิงห์ ตามลำดับ
วันที่ 26 กันยายน 2562 แยกหมู่บ้าน บ้านเขวาหรดี หมู่ที่ 4 ตำบลทุ่งทอง จัดตั้งเป็นหมู่บ้านใหม่อีก 1 หมู่บ้าน ชื่อหมู่บ้านเขวาสามัคคี โดยตั้งเป็นหมู่ที่ 10 ตำบลทุ่งทอง
ที่ตั้งและอาณาเขต

อำเภอเกษตรวิสัยตั้งอยู่ทางทิศตะวันตกเฉียงใต้ของจังหวัด มีอาณาเขตติดต่อกับเขตการปกครองข้างเคียงดังต่อไปนี้
ทิศเหนือ ติดต่อกับอำเภอจตุรพักตรพิมาน
ทิศตะวันออก ติดต่อกับอำเภอเมืองสรวงและอำเภอสุวรรณภูมิ
ทิศใต้ ติดต่อกับอำเภอท่าตูมและอำเภอชุมพลบุรี (จังหวัดสุรินทร์)
ทิศตะวันตก ติดต่อกับอำเภอพยัคฆภูมิพิสัย (จังหวัดมหาสารคาม) อำเภอปทุมรัตต์ และอำเภอวาปีปทุม (จังหวัดมหาสารคาม)
การแบ่งเขตการปกครอง > การปกครองส่วนภูมิภาค

อำเภอเกษตรวิสัยแบ่งพื้นที่การปกครองออกเป็น 13 ตำบล 177 หมู่บ้าน
| ลำดับ | อักษรไทย | อักษรโรมัน | หมู่บ้าน | ประชากร   |
| --- | --- | --- | --- | --- |
| 1 | เกษตรวิสัย | Kaset Wisai | 18 | 15,904 |
| 2 | เมืองบัว | Mueang Bua | 13 | 8,486 |
| 3 | เหล่าหลวง | Lao Luang | 15 | 7,116 |
| 4 | สิงห์โคก | Sing Khok | 13 | 7,235 |
| 5 | ดงครั่งใหญ่ | Dong Khrang Yai | 13 | 6,240 |
| 6 | บ้านฝาง | Ban Fang | 17 | 6,047 |
| 7 | หนองแวง | Nong Waeng | 15 | 7,890 |
| 8 | กำแพง | Kamphaeng | 12 | 6,481 |
| 9 | กู่กาสิงห์ | Ku Ka Sing | 13 | 9,334 |
| 10 | น้ำอ้อม | Nam Om | 9 | 5,010 |
| 11 | โนนสว่าง | Non Sawang | 14 | 5,241 |
| 12 | ทุ่งทอง | Thung Thong | 10 | 5,652 |
| 13 | ดงครั่งน้อย | Dong Khrang Noi | 14 | 7,506 |
| รวม | รวม | รวม | 175 | 98,142 |
↑  ข้อมูลวันที่ 1 มกราคม พ.ศ. 2562
↑  ตำบลทุ่งทอง มีการจัดตั้งหมู่บ้านใหม่ บ้านเขวาสามัคคี หมู่ที่ 10 เมื่อวันที่ 26 กันยายน 2562
การแบ่งเขตการปกครอง > การปกครองส่วนท้องถิ่น

ท้องที่อำเภอเกษตรวิสัยประกอบด้วยองค์กรปกครองส่วนท้องถิ่น 15 แห่ง ได้แก่
เทศบาลตำบลเกษตรวิสัย ครอบคลุมพื้นที่บางส่วนของตำบลเกษตรวิสัย
เทศบาลตำบลกู่กาสิงห์ ครอบคลุมพื้นที่บางส่วนของตำบลกู่กาสิงห์
เทศบาลตำบลเมืองบัว ครอบคลุมพื้นที่ตำบลเมืองบัวทั้งตำบล
องค์การบริหารส่วนตำบลเกษตรวิสัย ครอบคลุมพื้นที่ตำบลเกษตรวิสัย (เฉพาะนอกเขตเทศบาลตำบลเกษตรวิสัย)
องค์การบริหารส่วนตำบลเหล่าหลวง ครอบคลุมพื้นที่ตำบลเหล่าหลวงทั้งตำบล
องค์การบริหารส่วนตำบลสิงห์โคก ครอบคลุมพื้นที่ตำบลสิงห์โคกทั้งตำบล
องค์การบริหารส่วนตำบลดงครั่งใหญ่ ครอบคลุมพื้นที่ตำบลดงครั่งใหญ่ทั้งตำบล
องค์การบริหารส่วนตำบลบ้านฝาง ครอบคลุมพื้นที่ตำบลบ้านฝางทั้งตำบล
องค์การบริหารส่วนตำบลหนองแวง ครอบคลุมพื้นที่ตำบลหนองแวงทั้งตำบล
องค์การบริหารส่วนตำบลกำแพง ครอบคลุมพื้นที่ตำบลกำแพงทั้งตำบล
องค์การบริหารส่วนตำบลกู่กาสิงห์ ครอบคลุมพื้นที่ตำบลกู่กาสิงห์ (เฉพาะนอกเขตเทศบาลตำบลกู่กาสิงห์)
องค์การบริหารส่วนตำบลน้ำอ้อม ครอบคลุมพื้นที่ตำบลน้ำอ้อมทั้งตำบล
องค์การบริหารส่วนตำบลโนนสว่าง ครอบคลุมพื้นที่ตำบลโนนสว่างทั้งตำบล
องค์การบริหารส่วนตำบลทุ่งทอง ครอบคลุมพื้นที่ตำบลทุ่งทองทั้งตำบล
องค์การบริหารส่วนตำบลดงครั่งน้อย ครอบคลุมพื้นที่ตำบลดงครั่งน้อยทั้งตำบล
โรงเรียนมัธยมศึกษาประจำอำเภอ

โรงเรียนจันทรุเบกษาอนุสรณ์
ชาวอำเภอเกษตรวิสัยที่มีชื่อเสียง

จินตหรา พูนลาภ นักร้องลูกทุ่งหมอลำ นักเเสดง ราชินีลูกทุ่งหมอลำ
ธัญญ่า อาร์สยาม นักร้อง นักเเสดง
ช่างเดี่ยว ธีรพงษ์ วรรณลักษณ์ เเชมป์ เดอะวอยซ์ไทยแลนด์ (ฤดูกาลที่ 9) หรือ เดอะวอยซ์ไทยแลนด์ 2024
ตำบลของอำเภอเกษตรวิสัย
การปรับตัว (จิตวิทยา)

พฤติกรรมปรับตัว (อังกฤษ: Adaptive behavior) หรือ การปรับตัว เป็นพฤติกรรมประเภทหนึ่งที่ใช้เปลี่ยนพฤติกรรม หรือใช้ปรับพฤติกรรมให้เข้ากับสถานการณ์
บ่อยครั้งมักจะกำหนดว่า เป็นพฤติกรรมประเภทที่ช่วยให้บุคคลเปลี่ยนพฤติกรรมก่อกวนหรือที่ไม่สร้างสรรค์ให้ดีขึ้น
พฤติกรรมเชิงลบอาจจะเป็นเรื่องทางสังคมหรืออาจจะเป็นเรื่องส่วนตัว
ยกตัวอย่างเช่น การกระทำที่ทำซ้ำ ๆ ซาก ๆ อาจจะปรับให้ไปเป็นการประดิษฐ์หรือสร้างอะไรอย่างอื่น
โดยเปรียบเทียบกัน พฤติกรรมปรับตัวผิด (maladaptive behavior) เป็นพฤติกรรมอีกประเภทหนึ่งที่ใช้ในการลดความวิตกกังวลของตนเอง แต่เป็นพฤติกรรมที่ทำงานได้ไม่ดีและไม่ให้ผลดี
ยกตัวอย่างเช่น การหลีกเลี่ยงสถานการณ์บางอย่างเพราะว่ามีความหวาดกลัวที่ไม่สมเหตุผล
อาจจะช่วยลดความวิตกกังวลในส่วนเบื้องต้น แต่ว่าไม่ได้ให้ผลดีจริง ๆ ในการแก้ปัญหาในระยะยาว
พฤติกรรมปรับตัวผิดมักใช้เป็นตัวชี้ความผิดปรกติทางพฤติกรรมหรือทางการทำงานของจิตใจ
เพราะเป็นเรื่องที่ประเมินได้โดยปรวิสัย คือไม่ต้องอาศัยข้อมูลที่เป็นอัตวิสัย
แต่ให้สังเกตด้วยว่า พฤติกรรมที่สมมติว่ามีศีลธรรมอาจจะพิจารณาได้ว่าเป็นการปรับตัวผิด เช่นความไม่เห็นด้วยหรือความต่อต้านความคิดทางสังคม (dissent) หรือว่า การเว้นจากการบำเรอตน (abstinence)
พฤติกรรมปรับตัวเป็นตัวสะท้อนถึงทักษะทางสังคมและทักษะการดำเนินชีวิตในชีวิตประจำวัน
เราจะมีรูปแบบพฤติกรรมที่เปลี่ยนไปตามพัฒนาการ ตามสถานการณ์ในชีวิตและสถานการณ์ในสังคม ตามค่านิยมในชีวิต และตามความคิดความต้องการของผู้อื่น
การประเมินพฤติกรรมปรับตัว เป็นส่วนสำคัญในการประเมินสมรรถภาพของบุคคลในการดำเนินชีวิต จะเป็นการทำอาชีพก็ดี ปฏิสัมพันธ์ในสังคมก็ดี หรือว่าในเรื่องของการศึกษาก็ดี
ขอบเขตและนิยาม

พฤติกรรมปรับตัวรวมทั้งพฤติกรรมตามอายุที่จำเป็นเพื่อจะใช้ชีวิตโดยพึ่งตนเองได้ 
และดำเนินชีวิตให้ปลอดภัยและเหมาะสม
ยกตัวอย่างเช่น การทำความสะอาดร่างกาย การแต่งตัว การระวังความปลอดภัย การจับต้องอาหารที่ถูกต้อง การทำอาชีพ การบริหารทรัพย์ การทำความสะอาด การคบเพื่อนใหม่ ๆ ทักษะทางสังคม และหน้าที่ความรับผิดชอบที่ควรจะมีตามอายุและตามกลุ่มสังคม
การกำหนด > การวัดพฤติกรรม

เพื่อที่จะกำหนดสมรรถภาพของพฤติกรรมปรับตัว ผู้ตรวจต้องตรวจดูทักษะการรับรู้ ทักษะสังคม และทักษะในการดำเนินชีวิต
เพื่อที่จะวัดทักษะในการปรับตัว นักจิตวิทยาต้องต้องใช้มาตราวัดพฤติกรรมปรับตัวที่ได้ปรับมาตรฐานให้เข้ากับบุคคลทั้งที่ไม่มีและมีความพิการ
สำหรับนักเรียน การวัดการปรับตัวทำได้โดยการสัมภาษณ์ผู้ปกครอง ครู หรือบุคคลอื่นที่คุ้นเคยกับกิจกรรมและชีวิตประจำวันของนักเรียน
ซึ่งอาจจะพบว่านักเรียนมีจุดแข็งและจุดอ่อนในทักษะการรับรู้ ทักษะสังคม หรือ/และทักษะในการดำเนินชีวิต
มาตราพฤติกรรมเหล่านี้ช่วยวัดความเสียหายหรือความล่าช้าในการพัฒนาการของการดำเนินชีวิตประจำวัน
ที่บ่อยครั้งอาจจะสัมพันธ์กับความพิการหรือความเจ็บป่วย
การวัดพฤติกรรมปรับตัวนั้นเป็นการประเมินความประพฤติทั่วไป ไม่ใช่เป็นการประเมินการกระทำที่ทำได้ดีที่สุด
การประเมินพฤติกรรมปรับตัวเป็นเรื่องที่จำเป็นในการวินิจฉัยความพิการทางสติปัญญา
เชิงอรรถและอ้างอิง

↑  "พบคำศัพท์ Adaptive behavior ทั้งหมด 1 รายการ". สำนักงานพัฒนาวิทยาศาสตร์และเทคโนโลยีแห่งชาติ. สืบค้นเมื่อ 2015-04-07.[ลิงก์เสีย]
↑  Heward, William L. (2005-03-21). Exceptional Children: An Introduction to Special Education (8 ed.). Prentice Hall. ISBN 9780131191709.
แหล่งข้อมูลอื่น

Practopoiesis: a theory of adaptive behaviour.
Adaptive traverse